SKRIFTLIG FORESPØRGSEL E-2076/00

af Chris Davies (ELDR) til Kommissionen

(27. juni 2000)

Om: Etnisk erhvervsvirksomhed

Generaldirektoratet for erhvervspolitik har bemyndiget til, at der forskes i etniske mindretals erhvervsvirksomhed.

Hvilke fremskridt er opnået indtil dags dato med hensyn til disse forskningsprojekter?

Hvilke oplysninger har man opnået, og hvilken lære har man draget hidtil?

Vil disse rapporter blive offentliggjort?

Svar afgivet på Kommissionens vegne af Erkki Liikanen

(20. juli 2000)

I Rådets afgørelse 97/15/EF af 9. december 1996 om det tredje flerårige program for små og mellemstore virksomheder (SMV) i Den Europæiske Union(1) anmodes Kommissionen om at fremme iværksættervirksomhed og støtte målgrupper, herunder iværksættere fra etniske mindretal.

Kommissionen har inden for disse rammer bestilt en undersøgelse vedrørende unge iværksættere, kvindelige iværksættere, iværksættere fra etniske minoriteter og medarbejdende iværksættere(2) i EU og i Central- og Østeuropa. Undersøgelsen skulle først og fremmest indkredse de vigtigste problemer, disse målgrupper møder, så der på dette grundlag kunne udvikles passende politiske tiltag og ydes effektiv støtte til disse grupper. Undersøgelsesrapporten er snart færdig og vil derefter blive offentliggjort i vide kredse.

Af de vigtigste resultater, som allerede foreligger, kan nævnes, at virksomheder, der ejes af etniske minoriteter, kun udgør en lille del af medlemmerne i eller kundegrundlaget for de fleste erhvervsstøtte- eller medlemsorganisationer. Kun lidt over en femtedel af de generelle støtteorganisationer yder specifikke tjenester eller fører en særlig politik rettet mod iværksættere fra etniske minoriteter. Selv om mange af de problemer, iværksættere fra etniske minoriteter møder, er de samme som for andre små virksomheder, synes visse spørgsmål synes dog at være mere problematiske for etniske virksomheder, som f.eks. vurdering af den finansielle situation, opfattelse af at være genstand for forskelsbehandling fra visse finansieringsinstitutter(3) og støtteydere, sprogbarrierer, begrænsede forretnings- og lederfærdigheder og større problemer med markedsføring end de øvrige små virksomheder. Endvidere er der en overvægt af etniske virksomheder inden for let tilgængelige aktiviteter, hvor mulighederne for udvikling af markedet ofte er begrænsede.

At dømme ud fra de første resultater synes det at være påkrævet at lette de etniske minoriteters adgang til både generel og målrettet støtte med henblik på at forbedre deres adgang til finansiering, fremme udviklingen af etniske virksomheder i nye erhvervssektorer og sponsorere initiativer til opbygning af lokal kapacitet.

Undersøgelsesrapporten vil snart blive offentliggjort i sin fulde længde og vil være tilgængelig for erhvervsorganisationer og alle andre berørte parter. Ud over denne undersøgelse har Kommissionen ydet støtte til en række pilotprojekter vedrørende behovet for videreuddannelse af iværksættere fra de etniske minoriteter. Resultaterne af disse projekter vil kunne give nyttige oplysninger om, hvordan de særlige problemer for denne gruppe vil kunne løses.

(1) EFT L 6 af 10.1.1997.

(2) Dette udtryk bruges for tilfælde, hvor en ægtefælle eller en anden nær partner til en virksomhedsejer/leder spiller en vigtig rolle for virksomhedens drift, selv om vedkommende ikke selv i egentlig forstand er ejer/leder.

(3) Se også Kommissionens svar på skriftlig forespørgsel E-714/00 fra Glyn Ford, MEP, EFT C 374 E af 28.12.2000, s. 141.